《送赵季文之湖州知事二首 其二》
元代·胡助

骏马行翩翩，青丝络锦鞯。美人向何处？言往苕之壖。

苕溪绕城春水发，楼阁重重花漠漠。酾酒哦诗掀紫髯，水精宫里芙蓉幕。

弁山如龙天际来，七十二朵青莲开。小娃双歌荡舟剧，沤波滉漾青于苔。

君不见王孙宅，百年乔木高千尺。愿君种德及湖民，会见高文勒贞石。

作者简介：元婺州东阳人，字古愚，一字履信。好读书，有文采。举茂才，授建康路儒学录。荐改翰林国史院编修官。后以太常博士致仕卒。有《纯白斋类稿》。